section_heading: Biografija
paragraph_text: Pavlo Skoropadskij potječe iz ugledne ukrajinske plemićke obitelji. Njegov otac Petro Skoropadskij (1834. – 1885.) prethodno je sudjelovao u ruskim ratovima na prostorima Kavkaza te je pritom postao jedna od uglednijih ličnosti u vojnoj povijesti Ruskog Carstva. U ranom djetinjstvu, Pavlo je odrastao uz oca na prostorima središnje Ukrajine odnosno Poltavske oblasti. Završio je gimnaziju u povijesno ukrajinskom gradu Starodub (Brjanska oblast), koji se danas nalazi u sklopu Rusije. Nakon završene gimnazije svoje školovanje je nastavio u Sankt Peterburgu. Godine 1905. ruski car Nikolaj II. postavio ga je za jednog od osobnih zapovjednika carske straže.